Thanolo ya ga Jerome—e a e weditseng kwa Bethelehema kwa Palesetina—e ile ya fitlha kwa Spain ka bonako. Fa Lucinius e bong moithuti yo o tlhoafetseng wa Baebele a utlwa gore Jerome o ne a rulaganya go ranola Baebele ka Selatine, o ne a batla go nna le khopi ya thanolo eno e ntšha ka bonako ka mo go kgonegang ka gone. O ne a roma bakwadi ba le barataro go ya kwa Bethelehema go ya go kopolola mafoko a yone le gore ba tle le one kwa Spain. Mo dingwageng tse di makgolokgolo tse di latelang, ka bonya ka bonya Vulgate e ne ya tsaya boemo jwa Vetus Latina Hispana. Dithanolo tseo tsa Selatine di ile tsa thusa batho ba kwa Spain gore ba bale Baebele le go tlhaloganya molaetsa wa yone. Le fa go ntse jalo, fa Mmusomogolo wa Roma o ya kwa bokhutlong, go ne ga nna le ditlhoko tse di amanang le puo.